অসুর রূপে মুনির, দুর্গার পাশে ২ সাহসিনী! নজর কাড়ছে প্রতিমা

ওয়েব ডেস্ক: নারী শক্তির জয়গান আর দেশপ্রেমের বার্তা নিয়ে এক অভিনব থিমের আয়োজন করল মুর্শিদাবাদ (Murshidabad) জেলার বহরমপুর ব্লকের চুনাখালি সার্বজনীন দুর্গাপুজো (Durga Puja) কমিটি। এবারের ৪৮তম বর্ষে তাঁদের পুজো মন্ডপে মা দুর্গার হাতে বধ হতে দেখা যাচ্ছে পাকিস্তানের সেনাপ্রধান জেনারেল আসিম মুনিরকে (Asim Munir)। শুধু তাই নয়, প্রাক্তন পাক প্রধানমন্ত্রী শাহবাজ শরিফের কাটা মুন্ডুও দেবী প্রতিমার পায়ের কাছে রাখা হয়েছে হয়েছে।

আসলে এবছর এই পুজোর মূল ভাবনা ‘বেনারসের বিশ্বনাথ মন্দির’। প্রায় ২৭ লক্ষ টাকার বাজেটে তৈরি প্যান্ডেলে দর্শনার্থীরা পাচ্ছেন বিশ্বনাথ মন্দিরের আদলে নির্মিত এক অপূর্ব পরিবেশ। তবে প্রতিমার রূপায়ণেই রয়েছে বিশেষ আকর্ষণ। মা দুর্গার পাশে লক্ষ্মী ও সরস্বতী রূপে দেখা যাচ্ছে ভারতের দুই সেনা-কন্যা — উইং কমান্ডার ব্যোমিকা সিং (Vyomika Singh) এবং কর্নেল সোফিয়া কুরেশিকে (Sofiya Quereshi)।

আরও পড়ুন: কোথাও ট্রাম্প, কোথাও ইউনুস! এবার পুজোয় সুপারহিট মহিষাসুর

উদ্যোক্তাদের দাবি, এই দুই সেনা অফিসার ‘অপারেশন সিঁদুর’-এর পর ভারতের সামরিক শক্তি এবং নারীর নেতৃত্বের উত্থানকে সামনে এনেছিলেন। তাঁদের প্রতীকী উপস্থিতির মাধ্যমে নারী শক্তি এবং দেশের সুরক্ষায় নারীদের অবদানের গুরুত্বই তুলে ধরতে চেয়েছে কমিটি।

পুজো কমিটির সম্পাদক কাঞ্চন মণ্ডল বলেন, “আমরা নারী শক্তির বার্তাই দর্শকদের দিতে চাই। সোফিয়া কুরেশি এবং ব্যোমিকা সিং আমাদের গর্ব। তাঁরা লক্ষ্মী ও সরস্বতীর প্রতীক। আর অসুরের মুখে পাকিস্তানের সেনাপ্রধান আসিম মুনিরকে প্রতিস্থাপন করা হয়েছে — যা দেশের মানুষের আবেগের প্রতিফলন।”

পুজোর উদ্বোধনের পর থেকেই মন্ডপে ভিড় জমতে শুরু করেছে। অভিনব এই প্রতিমা দর্শনার্থীদের মধ্যে আলোচনার কেন্দ্রবিন্দু হয়ে উঠেছে বহরমপুর শহর ও আশপাশের গ্রামাঞ্চলে।